Soldaat vas oor transitorooftogArgieffoto (Fidelity Security) ŉ Lid van die Suid-Afrikaanse Nasionale Weermag (SANW) is in hegtenis geneem ná ŉ transitorooftog by ŉ vulstasie in Oudtshoorn. “Die 36-jarige weermagkaptein, van die infanterieskool in Oudtshoorn, is Vrydag in hegtenis geneem en is die vierde verdagte wat aangekeer word in verband met die voorval,” het Zinzi Hani, woordvoerder van die direktoraat van prioriteitsmisdaadondersoeke (die Valke), gesê. Drie ander verdagtes is in hegtenis geneem kort ná die voorval op 19 Julie. Hani het gesê veiligheidswagte van Fidelity Cash Solutions is beroof toe hulle kontant by die vulstasie in ontvangs wou neem. “Een van die veiligheidswagte is deur twee gewapende mans oorval op pad terug na die pantservoertuig. Hy is van sy dienswapen beroof en ŉ sak kontant is gebuit.” ŉ Paar minute ná die rooftog het die Valke se span ŉ Nissan Sentra voorgekeer en drie insittendes in hegtenis geneem. “Toe die voertuig deursoek is, het beamptes die gesteelde vuurwapen en sak met gesteelde kontant gevind. ŉ Tweede vuurwapen is ook gevind waarvan die reeksnommer afgevyl is.” Die span van die Valke het ook ŉ volledige SANW-uniform in die motor gevind. Nie een van die verdagtes was soldate nie. ŉ Medalje, vir getroue diens gelewer, was aan die baadjie vasgemaak met die naam en rang van die SANW-lid. “Verdere ondersoek het bepaal dat die voertuig wat in die rooftog gebruik is, ŉ wit Toyota Tazz met vervalste nommerplate, is deur die SANW-lid bestuur. Die Tazz het van die misdaadtoneel weggery en langs ŉ silwerkleurige Nissan Sentra stilgehou. Die gesteelde eiendom is uit die Tazz na die Nissan Sentra oorgeplaas.” Die Valke het Woensdag inligting opgevolg wat hulle van Oudtshoorn-speurders ontvang het oor waar die betrokke Tazz geparkeer staan. “Die Tazz was in ŉ motorhuis by ŉ huis in Oudtshoorn, naby die infanterieskool. Die vervalste nommerplate, wat tydens die rooftog gebruik is, is in die motor gevind.” Die SANW-lid is gevolglik in hegtenis geneem. “Hy sal na verwagting Maandag in die Oudtshoorn-landdroshof verskyn op aanklag van roof met verswarende omstandighede.”